ಪ್ರಾಣಿಶಾಸ್ತ್ರೊದ ಪ್ರಕಾರ ಆನೆ ಸಸ್ತನಿಲೆ ವರ್ಗೊಡು ಪ್ರೊಬೊಸಿಡಿಯ ಉಪವರ್ಗದ ಒಂಜಿ ಕುಟುಂಬೊಗು ಸೇರ್ದಿನ ಪ್ರಾಣಿ. ದುಂಬು ಇಂದೆನ್ ಪಾಚಿಡರ್ಮಾಟಾ ಪನ್ಪಿನ ದಪ್ಪಚರ್ಮದ ಪ್ರಾಣಿಲೆನ ಉಪವರ್ಗೊಡು ಸೇರಾದಿತ್ತೆರ್. ಇತ್ತೆ ಮೂಜಿ ನಮೂನೆದ ಆನೆಲು ಭೂಮಿದ ಮಿತ್ತ್ ಉಂಡು. ಅವು: ಆಫ್ರಿಕದ ಪೊದೆಲೆಡ್ ಉಪ್ಪುನ ಆನೆ, ಆಫ್ರಿಕದ ಕಾಡ್ ಆನೆ ಬೊಕ್ಕ ಏಷ್ಯಾದ ಆನೆ. ಏಷ್ಯಾದ ಆನೆನ್ ಭಾರತದ ಆನೆ ಪಂಡ್‍ದ್ ಲೆಪ್ಪುವೆರ್. ಸುಮಾರ್ ೧೦,೦೦೦ ವರ್ಷದ ದುಂಬು ಕೈದಾಯಿನ ಹಿಮಯುಗಡ್ ಒರಿನ ತಳಿತ ಆನೆಲು ಭೂಮಿಡ್ ಶಾಶ್ವತವಾದ್ ಮರೆಯಾಂಡ್. ಮರೆ ಆಯಿನ ತಳಿಲೆಟ್ ಮ್ಯಾಮತ್ (ದೈತ್ಯ ಆನೆ) ಬಾರಿ ಪ್ರಸಿದ್ಧಿ ಪಡೆದ್ಂಡ್. ಆನೆ ಜಗತ್ತ್ಡ್ ನೆಲತ್ತ ಮಿತ್ ವಾಸ ಮಲ್ಪುನ ಪ್ರಾಣಿಲೆಡ್ ಬಾರೀ ಮಲ್ಲ. ಪುಟ್ಟುನಗ ಒಂಜಿ ಆನೆದ ಕಿನ್ನಿ ೧೨೦ ಕಿ.ಗ್ರಾಂ ಉಪ್ಪುಂಡು.